Document ID: 32014R1119

UREDBA KOMISIJE (EU) št. 1119/2014
z dne 16. oktobra 2014
o spremembi Priloge III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za benzalkonijev klorid in didecildimetilamonijev klorid v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) in člena 16(1)(a) Uredbe,
ob upoštevanju naslednjega:
(1)
Specifične mejne vrednosti ostankov (v nadaljnjem besedilu: MRL) za benzalkonijev klorid (v nadaljnjem besedilu: BAC) in didecildimetilamonijev klorid (v nadaljnjem besedilu: DDAC) do zdaj še niso bile določene in navedeni snovi nista bili vključeni v Prilogo IV k Uredbi (ES) št. 396/2005.
(2)
BAC ni odobrena aktivna snov v fitofarmacevtskih sredstvih v skladu z Uredbo (ES) št. 1107/2009 Evropskega parlamenta in Sveta (2). DDAC je bil odobren kot aktivna snov v fitofarmacevtskih sredstvih za uporabo za okrasne rastline, vendar so bile po umiku odobritve vse registracije fitofarmacevtskih sredstev, ki vsebujejo DDAC, preklicane (3). Obe snovi se uporabljata kot biocida za dezinfekcijo. Ta uporaba lahko povzroči zaznavne ostanke v živilih.
(3)
Komisija je od držav članic in nosilcev dejavnosti prejela informacije, ki so pokazale, da prisotnost BAC in DDAC v ali na nekaterih proizvodih pomeni količino ostankov, višjo od privzete MRL v višini 0,01 mg/kg, ki je določena v Uredbi (ES) št. 396/2005.
(4)
Evropska agencija za varnost hrane (v nadaljnjem besedilu: Agencija) je leta 2012 in 2013 zbrala podatke o spremljanju, da bi preučila prisotnost ostankov BAC in DDAC v živilih. Navedeni podatki, ki so jih pridobili države članice in nosilci živilske dejavnosti, so pokazali, da sta navedeni snovi prisotni v količinah, ki se razlikujejo glede na vir in proizvod, vendar pogosto presegajo privzeto MRL v višini 0,01 mg/kg. Te ugotovitve so dokaz neizogibne prisotnosti BAC in DDAC v ali na nekaterih proizvodih.
(5)
Agencija je pripravila tehnično poročilo o statistični oceni zbranih podatkov (4). Ocenila je, ali začasne MRL, ki so jih predlagale službe Komisije, zadostno varujejo potrošnike pred morebitno izpostavljenostjo ostankom teh snovi zaradi njihove uporabe v biocidnih proizvodih, ter predložila obrazloženo mnenje o predlaganih MRL (5). Poročilo in mnenje je poslala Komisiji in državam članicam ter ju javno objavila.
(6)
Agencija je v obrazloženem mnenju ugotovila, da bodo kljub visoki stopnji negotovosti ocene tveganja zaradi omejenih informacij, ki so na voljo, predlagane začasne MRL predvidoma zadostno varovale potrošnike. Agencija je upoštevala zdravstveni oceni, ki ju je opravil nemški inštitut Bundesinstitut für Risikobewertung (BfR) (6) (7) glede BAC in DDAC. Niti pri vseživljenjski izpostavljenosti tema snovema z uživanjem vseh živil, ki bi jih lahko vsebovala, niti pri kratkotrajni izpostavljenosti zaradi čezmernega uživanja zadevnih kmetijskih rastlin ni bilo ugotovljeno tveganje, da se sprejemljivi dnevni vnos ali akutni referenčni odmerek preseže. Agencija je predlagala spremembo opredelitve ostanka za BAC.
(7)
Primerno je določiti začasne MRL za BAC in DDAC na podlagi razpoložljivih podatkov o spremljanju in obrazloženega mnenja Agencije. Navedene začasne MRL bi bilo treba pregledati v petih letih, da se ocenijo novi podatki in informacije, ki bodo na voljo.
(8)
Iz obrazloženega mnenja Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(9)
Uredbo (ES) št. 396/2005 bi bilo zato treba ustrezno spremeniti.
(10)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga III k Uredbi (ES) št. 396/2005 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. oktobra 2014

Labels: 1
17
0
3
6